**Kirsti Kaarina Rasehorn** (o.s. Hämäläinen, s. 1. kesäkuuta 1971 Isojoki) on suomalainen musiikkikasvatuksen, pedagogiikan ja koulutuksen kehittämisen monipuolinen ammattilainen, orkesterinjohtaja, säveltäjä ja musiikin sovittaja. Tällä hetkellä hän työskentelee Taideyliopistossa (Helsinki) opetussuunnitelmatyön projektipäällikkönä. Taideyliopiston muodostavat Kuvataideakatemia, Sibelius-Akatemia, Teatterikorkeakoulu ja Avoin kampus.

Koulutus
--------

Rasehorn kirjoitti ylioppilaaksi 1990 Kauhajoen lukiosta. Kauhajoella hän suoritti myös musiikkikoulun ja -opiston silloisessa Suupohjan Musiikkikoulussa (nyk. Panula-opisto), mistä suuntasi musiikin korkeakouluopintoihin Jyväskylään. Hän valmistui Jyväskylän yliopistosta 
filosofian maisteriksi (FM) 1996 (musiikin aineenopettajatutkinto) ja filosofian lisensiaatiksi (FL) 2000 pääaineenaan musiikkikasvatus. Aineenopettajakelpoisuuden lisäksi hänellä on myös tutkijan koulutus. Hänen pääinstrumenttinsa ovat poikkihuilu ja piano, sivuinstrumenttinsa laulu ja nokkahuilut. Hän on musiikkikasvatuksen opinnoissaan erikoistunut orkesterinjohtoon, sovittamiseen, irlantilaiseen kansanmusiikkiin, vanhaan musiikkiin sekä lapsikuoron säestämiseen ja johtamiseen. Lisäksi hän on suorittanut orkesterinjohto-opintoja (Keski-Suomen konservatorio, Sibelius-Akatemia ja erilliset kapellimestarikurssit, 1994-2000 ja 2013) ja musiikinopettajille suunnattuja Music management –opintoja (Sibelius-Akatemia 1997-1998).

Työura
------

Tähänastisen työuransa Rasehorn on tehnyt pääasiassa korkeakouluasteen musiikinopetuksen ja pedagogiikan parissa (assistenttina, yliassistenttina, didaktikkona, yliopettajana, opetusharjoitteluohjaajana, tutkijana ja yksikönjohtajana). Hän on kouluttanut yliopistoissa musiikin aineenopettajia ja luokanopettajia sekä ammattikorkeakouluissa musiikkipedagogeja, musiikinohjaajia, yhteisömuusikoita, yhteisöpedagogeja ja teatteri-ilmaisun ohjaajia (Jyväskylän yliopisto 1993-2005, Sibelius-Akatemia 1998-2002, Jyväskylän ammattikorkeakoulun Ammatillinen opettajakorkeakoulu 2005-2006, Keski-Pohjanmaan ammattikorkeakoulu/Centria-ammattikorkeakoulu 2005-2014, Kokkolan yliopistokeskus Chydenius 2018-2021). Vuodesta 2021 lähtien Rasehorn on työskennellyt Helsingissä Taideyliopistossa opetussuunnitelmatyön projektipäällikkönä. 

Sivutoimisesti Rasehorn on työskennellyt mm. Keski-Pohjanmaan Kamariorkesterin konsertti-introjen vetäjänä (2010-2021), Suomen Kulttuurirahaston Keski-Pohjanmaan rahaston asiamiehenä (2008-2009), sanomalehdessä Keskisuomalainen musiikkikriitikkona (1997-2001), instrumenttiopettajana (piano, vapaa säestys, poikkihuilu ja nokkahuilu; mm. Kuokkalan musiikkikoulu 1995-1996, Keski-Suomen konservatorion Keuruun toimipiste 1992, Jyväskylän yliopisto 1993-1997, Kokkolan yliopistokeskus Chydenius 2018-2021), orkestereiden yleisökasvatushankkeissa (mm. Keski-Pohjanmaan Kamariorkesteri, 
Jyväskylä Sinfonia), orkesterin- ja kuoronjohtajana sekä musiikin säveltäjänä ja sovittajana. Ensimmäinen Jyväskylän yliopistosäätiön Kulttuuripalkinto myönnettiin Rasehornille (tuolloin Hämäläinen) vuonna 2000.

Rasehorn on toiminut lukuisissa musiikinopetusalan luottamustehtävissä, muun muassa Ammattikorkeakoulujen rehtorineuvoston (ARENE) kulttuurialan kehittämisryhmän musiikin ja tanssin jaoston puheenjohtajana, Suomen musiikkikasvatusseuran (FISME) hallituksen sihteerinä ja jäsenenä, Koulujen Musiikinopettajat ry:n (KMO) varapuheenjohtajana ja hallituksen jäsenenä sekä Opetushallituksen (OPH) Lukion musiikin opetussuunnitelman perusteiden valmistelutyöryhmän jäsenenä. Keski-Pohjanmaan Kamariorkesteria ylläpitävän Kokkolan Orkesteriyhdistyksen johtokunnassa Rasehorn vaikutti varapuheenjohtajana ja jäsenenä 17 vuotta. Luottamustoimet kuuluvat myös Rasehornin vapaa-ajantoimintaan.

Työuraan liittyy olennaisesti tutkimusperustainen toiminta; tutkimustyö, opetus ja asiantuntijaluennot. Rasehornin tutkimusintressejä ovat varsinkin orkesterinjohto, erilaiset johtamismallit, asiantuntijuus ja sen kehittyminen, opettajuus, opettajankoulutus, opetussuunnitelmat ja niihin liittyvät prosessit,valintakokeet ja arviointi taidealalla, yhteismusisoinnin vaikutus ihmisen hyvinvointiin ja terveyteen sekä suomalainen joululauluperinne - erityisesti Jyväskylän seminaarin synnyttämät joululaulut. Omia opetusmateriaaleja Rasehorn on tehnyt varsinkin orkesterinjohtoon, musiikin sovittamiseen, tutkimusmenetelmäopetukseen ja opinnäytetutkimusten ohjaamisen sekä pedagogisten opintojaksojen opetukseen.

Taiteellinen toiminta
---------------------

Kirsti Rasehorn (o.s. Hämäläinen) säveltää ja sovittaa kamariorkesteri-, sinfoniaorkesteri-, kuoro-, lauluyhtye- ja lastenmusiikkia. Hän on saavuttanut palkintoja sävellyskilpailuissa erityisesti kuorosävellyksillään ja lastenmusiikillaan. 

Merkittävimpiä sävellystilauksia ovat olleet mm. Jyväskylän yliopistolle tehdyt Juhlasoitto sinfoniaorkesterille (1997), Promootiosarja sinfoniaorkesterille (2000) ja Juhlaresitatiivi sopraanolle, pianolle ja kamariorkesterille (san. Lassi Nummi, 2010), Jyväskylän huoneteatteri: kuoromusiikki näytelmään Giordano Bruno (1998), Keltinmäen seurakunta (Jyväskylä): Psalmiteos ’Sinä pelastit minut’ kamariorkesterille ja lauluyhtyeelle (2004), Vaasan kuorofestivaalit: Eevan tyttäret –produktio kahdelle naiskuorolle (2006), Keski-Pohjanmaan ammattikorkeakoulu: KPAMK:n fanfaari 2 trumpetille (2006), Keski-Pohjanmaan konservatorion lapsikuoro Sävelsäkki: lastenlaulusävellyksiä musiikkinäytelmiin Säveliä säkistä (2015-2016), Nelli ja Veitikka ja kadonneen poptähden arvoitus (2016) sekä Laulujoutsenen aarteesta (2017), joista viimeksi mainittu sisälsi myös orkesterisovituksia Keski-Pohjanmaan Kamariorkesterille. Yhteistyötä on kertynyt myös mm. seuraavien kokoonpanojen kanssa: Seminaarinmäen mieslaulajat (Semmarit), mieskuoro Sirkat, lauluyhtye KaruSointi, lauluyhtye Kampin Kukot, lauluyhtye Langinkosken Ladyt, gospelkuoro Tulus, Naiskuoro Vaput, Suomalaisen konservatorion/Musiikkikampuksen kuorot ja orkesterit, Jyväskylä Sinfonia sekä lastenmusiikkiyhtye Mukaralla.

Rasehorn on perustanut Jyväskylän yliopiston sinfoniaorkesterin (Sinfis) yhdessä silloisen opiskelutoverinsa Anita Mannisen (nyk. Ovaska) kanssa vuonna 1993 sekä niin ikään Jyväskylässä toimineen kamariorkesteri Melomanian vuonna 1999 toimien pitkään molempien taiteellisena johtajana ja kapellimestarina. Hän oli perustamassa myös jyväskyläläistä lauluyhtyettä Licence To Sing ja toimi sen johtajana 2000-2004. Tämän lisäksi hän on vieraillut johtamassa eri kokoonpanoja kuten esim. Chamber Orchestra of South Africa, STTEPP Music School Orchestra (Pretoria), Jyväskylä Sinfonia (koulukonsertit, Yläkaupungin Yö), Äänekosken viihdeorkesteri, Keski-Pohjanmaan ammattikorkeakoulun ja Keski-Pohjanmaan konservatorion sinfoniaorkesteri, Musica-kuoro ja Vox Aurea. Lukuisat kokoonpanot ovat levyttäneet Rasehornin tuotantoa. Jyväskylä-vuosinaan Kirsti työskenteli myös studiomuusikkona (studio Kaktus) sekä esiintyi aktiivisesti huilistina ja pianistina/säestäjänä lukuisissa useissa eri kokoonpanoissa (mm. Fiamma lucente, Ceol Mor, Ylärekisteriorkesteri).

Palkinnot
---------

* Tieteellisten seurain valtuuskunta: tiedeyhteisön hopeinen ansiomerkki palveluksesta tieteen hyväksi, 2023
* Suomen Sinfoniaorkesterit ry: Suomen orkesterilaitoksen pronssinen ansiomerkki tunnustuksena tuloksellisesta työstä Suomen orkesterielämän hyväksi, 2022
* Jyväskylän yliopiston yliopistoyhdistys: Kulttuuripalkinto, 2000 (palkinnon 1. jakokerta)
* Jyväskylän yliopiston ylioppilaskunta ja musiikkikasvatuksen opiskelijat: Hymydiplomi hyvälle didaktikolle, 2005
* Musiikkia Nuorille ry: Lasten ja nuorten musiikkikulttuurin valtakunnallinen edistämiskilpailu, 2001: 1. palkinto, työryhmälle Tuomas Eerola, Kirsti Hämäläinen ja Päivi-Sisko Pajala. Palkittu idea: Valtakunnallisen lastenlaulujen suoritusmerkistön luominen. Tämän ns. Lastenlauludiplomin pohjalta TV2 ja Koulun konserttikeskus ovat toteuttaneet Lauludiplomi-hankkeen tv-ohjelmineen.
* Koulujen Musiikinopettajat ry: Pro Musica -mitali, 1990
* Isojoen kunta: Vuoden nuori, 1984 (palkinnon 1. jakokerta)

*Sävellyspalkinnot:*

* Keski-Suomen musiikin edistämissäätiö ja Sulasol ry: 1. valtakunnallinen P.J. Hannikainen -kuorosävellyskilpailu 2022: 1. palkinto. Sävellys: Jag talar till mina vuxna barns änglar (naiskuorolle, säv. Kirsti Rasehorn, san. Viola Renvall).
* Suomen Naiskuoroliitto, kansainvälinen sävellyskilpailu 2022: erikoispalkinto. Sävellys: Small Particles (naiskuorolle).
* Teuvalaisen Kulttuurin Tuki ry, valtakunnallinen Simo Korpela -sävellyskilpailu, 2004: 1. palkinto. Sävellys: On vapahtaja mulla (sopraanolle ja jousikvartetille).
* Varhaisiän musiikinopettajat ry, valtakunnallinen lastenmusiikin sävellyskilpailu Piisejä pirpanoille, 2014: jaettu 1. palkinto, yhdessä tyttärien Linnea ja Minerva Rasehorn kanssa. Sävellys: Pienen pieni mato.
* Suomen Partiolaiset ry: valtakunnallinen partiolaulujen sävellyskilpailu (Laululupa), 1988: 2. Palkinto. Sävellys: Tuulen ja nuotion laulu.
* Etelä-Pohjanmaan mieslaulajat Jussit, kuorosävellyskilpailu 2016: Kunniapalkinto. Sävellys: Moomma (mieskuorolle).
* Sulasol Keski-Pohjanmaan piiri ry ja Keski-Pohjanmaan konservatorio, valtakunnallinen kuoromusiikin sävellyskilpailu Kaikukoppa, 2016: Kunniamaininta. Sävellys: Kokko kokoon (nuorisokuorolle).
* Lasten Laulukaupunki Salo, valtakunnallinen lastenlaulujen sävellyskilpailu, 2017: finaalipaikka. Sävellys: Vähän vanha Suomi (säv. ja san. Kirsti & Minerva Rasehorn).

*Valokuvauspalkinnot:*

* Soroptimist International Finland: valtakunnallinen valokuvauskilpailu "Ihanainen, olennainen, kokonainen", 2020: 1. Palkinto. Kuva: KokoNaiseksi kasvamassa.
* Soroptimist International Finland: 65. juhlavuoden valtakunnallinen valokuvauskilpailu "Naisen arkea ja juhlaa", 2019: 2. Palkinto. Kuva: Nousen lentoon.

Lähteet
-------

1. ↑  Projektipäällikkö auttaa yliopistoa laatimaan uudet opetussuunnitelmat *Taideyliopisto*.  10.10.2022. Viitattu 22.11.2023.
2. 1 2  Yliopistosäätiön tunnustuspalkintoja ja apurahoja saaneet | Jyväskylän yliopisto *www.jyu.fi*. Viitattu 22.11.2023.
3. ↑  Siukonen Timo: Yliopiston sinfoniaorkesteri tiukasti naisten käsissä *Helsingin Sanomat*.  8.12.1994. Viitattu 22.11.2023.
4. ↑  Keski-Pohjanmaan Kamariorkesteri: Keski-Pohjanmaan Kamariorkesteri - Suomen Sinfoniaorkesterit ry jakoi ansiomerkkejä Keski-Pohjanmaan Kamariorkesterin 50-vuotisjuhlakonsertissa *Keski-Pohjanmaan Kamariorkesteri*. Viitattu 22.11.2023.
5. ↑  LYHYESTI | Lastenlaulujen taitomerkki voitti lastenmusiikin ideakilpailun *Helsingin Sanomat*.  6.3.2001. Viitattu 22.11.2023.
6. ↑  Ensimmäisen P.J. Hannikainen -sävellyskilpailun voittoon Kirsti Rasehorn *KesMes*.  12.6.2022. Viitattu 22.11.2023.
7. ↑  Kokkolalainen Kirsti Rasehorn palkittiin jälleen kuorosävellyskilpailussa – Small Particles herättelee pohtimaan kulutusarkea ja maailman ekologista kestävyyttä: "Aloitin sävellyksen tekemisen jo vuonna 2019" *Keskipohjanmaa*.  15.9.2022. Viitattu 22.11.2023.
8. ↑  Artikkeli - Näköislehti *www.tejuka-lehti.fi*. Viitattu 22.11.2023.
9. ↑  Centrian musiikin yliopettaja Kirsti Rasehorn tyttärineen ylsi lastenlaulujen sävellyskilpailun voittoon - ePressi *www.epressi.com*.  21.11.2014. Viitattu 22.11.2023.
10. ↑  Ilkka-Pohjalainen: Juha Mieto ja Jouko Salomäki mukana voittoisassa kuoroteoksessa – Jussit palkitsi kilpailunsa parhaat pohjalaiskappaleet *www.ilkkapohjalainen.fi*.  7.10.2017. Viitattu 22.11.2023.
11. ↑  "KAIKUKOPPA 2016" -kuoromusiikin sävellyskilpailu | Keskipohjanmaan piiri *keskipohjanmaanpiiri.sulasol.fi*. Viitattu 22.11.2023.

Aiheesta muualla
----------------

* Centria Bulletin. 2017. Uusi yhteisömuusikkojen erikoistumiskoulutus käynnistyy Centriassa
* YLE. 2015. Näistä levyistä en luovu: vieraana musiikkikasvattaja Kirsti Rasehorn Kokkolasta